དེང་སང་རྒྱ་ནག་ལ་མཚོན་ནའང་རྙོག་དྲ་དང་དཀའ་ངལ་ཆེན་པོ་ཡོད།རང་རེ་བོད་པའི་ཁྲོད་དུ་ཇི་ཙམ་མི་འདུག་ཟེར་ནའང་ལྷན་སྐྱེས་ཀྱི་གོམས་གཤིས་ནང་བྱམས་བརྩེ་ཟེར་བ་ཞིག་ཡོད་པ་དེའི་དབང་གིས་སྤྱི་ཚོགས་ནང་ཕྲན་བུའི་ཞི་བདེ་ཆེ་བ་ཡོད་པ་ལྟ་བུ་ཞིག་ཕལ་ཆེར་རེད།རྒྱ་མི་ཤེས་ཡོན་ཅན་འགའ་ཞིག་གིས་བོད་པའི་སྤྱི་ཚོགས་ནང་ཇི་ཙམ་གྱིས་གདུག་རྩུབ་ཆེ་བའི་མི་ཞིག་ཡིན་ནའང་ཆོས་ཀྱི་བསླབ་བྱ་དང༌།སྤྱི་ཚོགས་ཀྱི་མིག་ལྟོས་བཟང་པོའི་འོག་ནས་མི་གཞན་ལ་ལྟོས་ཏེ།ཕྲན་བུའི་བཟང་བ་དང་ཞི་བདེ་ཆེ་བ་ཞིག་འདུག་ཅེས་རྗོད་ཀྱི་འདུགརྒྱ་རིགས་རྩོམ་པ་པོ་འགའ་ཞིག་གིས་དེ་ལྟར་བྲིས་པའི་རྩོམ་ཡིག་དེ་འདྲ་ཡང་ཡོད།སྤྱིར་བཏང་མིའི་སྤྱི་ཚོགས་སུ་དཀའ་ངལ་མང་པོ་ཞིག་ཡོང་བ་དེ་ཕུགས་རྒྱང་རིང་པོའི་བསམ་བློ་འཁོར་མ་ཐུབ་པའི་སྐྱོན་ཡིན།རང་རེར་ལྷན་སྐྱེས་ཀྱི་བསམ་བློའི་ནང་རང་བཞིན་བཟང་པོ་ཞིག་ཡོད་པ་དེ་ཁ་ཕྱོགས་སྡུག་སར་མི་འགྲོ་བའི་ཆེད་དུ་སོ་སོའི་རྣམ་དཔྱོད་ཀྱིས་སྟངས་འཛིན་ཐུབ་པ་ཞིག་དགོས་ཤིང་།མིའི་རྣམ་དཔྱོད་དེ་ཕན་པ་དང་དོན་སྙིང་ལྡན་པ་ཞིག་ཡོང་རྒྱུར་འབད་བརྩོན་བྱ་དགོས་པ་ཡིན།